alexandrainst/scandi-wiki huggingface dataset:
Trotula

Trotula einnig þekkt sem Trotula di Ruggiero, Trotula Platearius, Trota og Trocta  var læknir sem fæddist í kringum 1090 í Salerno á Ítalíu. Hún var prófessor í læknisfræði við háskólann í Salerno, sem þá var háborg heilbrigðisvísinda í Evrópu. Hún skrifaði mörg rit um kvensjúkdóma og læknisfræði, meðal annars ritið  Passionibus Mulierum Curandorum.

Ítalskir læknar
Ítalskir vísindamenn
Guanche

Guanche (einnig kallaðir Guanchis eða Guanchetos) voru íbúar Kanaríeyja fyrir komu Spánverja til þeirra árið 1496 en Spánverjar gjörsigruðu þá og ekki er talið að neinn afkomandi þeirra sé lengur á lífi. Einnig hafa hinir hvítu íbúar Kanaríeyja verið kallaðir Guanche.

Talið er að þeir hafi komið frá Norður-Afríka til eyjarinnar um 1000 f.k. Þeir áttu ríka goðafræði með mörgum guðum og öndum og hafa sumir siðir þeirra blandast trúarbrögðum og siðum núverandi íbúa Tenerife.

Tengt efni 

Náttúrugripa- og mannvistarsafnið í Santa Cruz de Tenerife
Guatimac
Piedra Zanata
Guanchemumie

Kanaríeyjar
Schinopsis balansae

Schinopsis balansae er harðviðartré sem myndar skóga í norð-austur Argentínu og Paragvæ. Tréð gengur einnig undir nöfnunum quebracho colorado chaqueño og quebracho santafesino. Tréð getur orðið 24 m hátt og meira en metri að ummáli. Trábolurinn er beinn með brúngráum berki. Viðurinn er afar þungur. Tréð er aðallega unnið vegna þess að úr því fæst quebracho seyði en það er 63 % hreint tannín eða sútunarsýra. Guebracho tréð var útnefnt þjóðartré Argentínu árið 1956.

Tilvísanir

Tré
Dróni

Dróni, eða flygildi, er ómannað, fjarstýrt eða sjálfstýrt flugtæki, sem notað er til vöktunar, löggæslu, njósna, vísindarannsókna eða hernaðar. Misjafnt er hvort það teljist loftfar og notkun þess er því sums staðar ekki háð lögum, þó hún sé umdeild.

Heimildir 

Loftför
Hofsá í Svarfaðardal

Hofsá er bær í Svarfaðardal, í miðri sveit austan við Svarfaðardalsá. Hof er næsti bær en Hofsá fellur á milli bæjanna. Hún kemur úr Hofsdal, sem skerst inn á milli fjallanna ofan við Hofsá. Í ánni er hár foss, Goðafoss, sem sést vel frá vegi. Heimarafstöð fyrir Hofsá er í ánni. Búið hefur verið á Hofsá frá alda öðli og minnst er á bæinn í Guðmundar sögu góða. Þá var þar hálfkirkja. Nú er þar rekið stórt kúabú en einnig er búið með sauðfé og hesta.

Dalvíkurbyggð
Svarfaðardalur
Íslenskir bæir
Web Standards Project

Web Standards Project (skammstafað WaSP) var hópur vefhönnuða sem hvatti til aukinnar notkunar vefstaðla Alþjóðasamtaka um veraldarvefinn. Hópurinn var myndaður árið 1998 sem svar við aukinni sérhæfingu vafra og lélegum stuðningi þeirra við leiðandi staðla. Fyrsta markmið hópsins var að fá stærstu vafraframleiðendurna, Microsoft, Opera Software og Netscape, til að styðja að fullu staðlana HTML 4.01/XHTML 1.0, CSS1 og ECMAScript og tryggja þannig ákveðið samræmi milli vafranna. Meðal markmiða hópsins var að bæta vefaðgengi og langtímavarðveislu gagna á veraldarvefnum. Árið 2002 voru flestir stofnendur hættir og hlutverk hópsins fyrst og fremst að miðla upplýsingum. Árið 2013 var hópurinn formlega lagður niður.

Hópurinn hannaði prófsíður, Acid-prófin, sem voru vinsæl til að prófa stuðning vafra við grunnstaðla. Acid 1 prófaði stuðning við HTML 4 og CSS 1; Acid 2 prófaði stuðning við CSS 1 og 2; og Acid 3 prófaði stuðning við CSS 2, DOM og ECMAScript.

Tenglar
 Vefur hópsins

Vefstaðlar
ECMAScript

ECMAScript er skriftumál sem er staðlað af Ecma International (samtökum evrópskra tölvuframleiðenda) sem ECMA-262 og ISO/IEC 16262. Það er aðallega notað í skriftum sem keyra á biðlara. Þekktustu útfærslur staðalsins eru JavaScript, JScript og ActionScript.

Upphaflega var JavaScript þróað af Netscape og fyrsti vafrinn sem studdi það var Netscape Navigator 2.0 sem kom út í mars árið 1996. Microsoft þróaði í kjölfarið sína eigin útfærslu, JScript, sem kom út með Internet Explorer 3.0 í ágúst sama ár. Síðar sama ár óskaði Netscape eftir því að Ecma staðlaði málið og fyrsta útgáfa staðalsins var gefin út 1997. Síðan þá hafa tíu útgáfur staðalsins komið út.

ECMAScript er aðallega útfært í vöfrum en til eru útfærslur fyrir .NET-keyrsluumhverfið frá Microsoft (JScript) og í margmiðlunarforritum eins og Adobe Flash (ActionScript) og Adobe Creative Suite (ExtendScript) þar sem málið er notað til að skapa gagnvirkni og sjálfvirka framkvæmd á röð aðgerða.

Ecma International
Vefstaðlar
Skriftumál
MOOC

MOOC (Massive Open On-line Courses) eru stór námskeið þar sem námsumhverfið er á Netinu. Fyrstu MOOC námskeiðið komu frá hreyfingu um opið námsefni (OER). Hugtakið MOOC var fyrst notað árið 2008 af David Cormier og Bryan Alexander í viðbrögðum þeirra við námskeiði um tengistefnu (connectivism) sem haldið var árið 2008. Það námskeið var haldið undir titlinum  Connectivism and Connective Knowledge (einnig þekkt undir nafninu CCK08). George Siemens í Athabasca háskólanum og Stephen Downes stýrðu námskeiðinu en í því voru 25 nemendur í háskólanámi í Háskólanum í Manitoba en auk þess 2200 aðrir nemendur sem tóku námskeiðið án þess að greiða skólagjöld. Hópur íslenskra kennaranema í háskólanámskeiðinu Nemandinn á Netinu haustmisseri 2008 var meðal þeirra.

MOOC námskeið á árinu 2013  stóð vanalega yfir í 4 til 10 vikur. Greint er milli cMOOC og xMOOC námskeiða þar sem cMOOC er námskeið sem byggja á jafningjanámi og  sem eru skipulögð  miðað við tengistefnu (connectivism), eru á opnum hugbúnaði, í opnu umhverfi  og hönnuð  af háskólafólki sem hluta af starfi og xMOOC sem er netútgáfa  af hefðbundnu háskólanámi (fyrirlestrum, kennslu, umræðum o.fl.) þar sem námskeið er sett upp á séreignahugbúnaði og tengsl eru milli  háskólans sem setur upp námskeiðið og fyrirtækja sem eiga og reka þær tæknilausnir sem þau byggja á.  Meðal slíkra xMOOC námssetra eru edX, Udacity og Coursera og FutureLearn.

Tilvísanir
Waitangi-samningurinn

Waitangi-samningurinn (maoríska: Tiriti o Waitangi) er samningur sem fulltrúar bresku krúnunnar gerðu við höfðingja maoría frá Norðureyju Nýja-Sjálands árið 1840. Með samningnum varð til landstjóri Nýja-Sjálands og maoríar urðu breskir þegnar. Um 530-540 höfðingjar maoría undirrituðu samninginn.

Töluverður merkingarmunur er á maorískri og enskri útgáfu samningsins sem hefur leitt til deilna um það hvað felist í honum nákvæmlega. Breska krúnan leit svo á að með samningnum hefði Bretland fengið fullveldi á eyjunum og landstjórinn rétt til yfirráða, en maoríar litu svo á að með samningnum hefðu Bretar fengið rétt til yfirstjórnar í skiptum fyrir vernd og að maoríar hefðu haldið rétti til sjálfsstjórnar.

Eftir gerð samningsins var hann að mestu leyti hunsaður af stofnunum krúnunnar á Nýja Sjálandi sem litu ekki svo á að hann veitti maoríum neinn sérstakan rétt. Eftir 1970 stóðu maoríar fyrir mótmælum gegn mismunun og landaráni bresku stjórnarinnar sem þeir litu á sem brot á samningnum. Árið 1975 var Waitangi-dómstóllinn settur upp sem rannsóknarnefnd til að rannsaka brot gegn samningnum. Ályktanir dómstólsins eru þó ekki lagalega bindandi.

Dagurinn þegar fyrsta undirritun samningsins fór fram, 6. febrúar, er haldinn hátíðlegur sem Waitangi-dagurinn á Nýja-Sjálandi.

Texti Sáttmálans

Formála

Fyrsta Grein

Önnur Grein

Þriðja Grein

Saga Nýja-Sjálands
Maoríar
Samningar við frumbyggja
Tréskurðarmynd

Tréskurðarmynd er prentuð mynd sem er unnin þannig að myndin er skorin út á viðarplötur. Plötur úr perutré voru notaðar og platan var fyrst þakin þunnu krítarlagi og var teiknað á það lag. Myndin var mynduð með strikum þar sem breið strik voru fyrir útlínur og skyggingar og mjórri fyrir ýmsa millitóna. Myndirnar voru skornar út með hníf og stórir og minni fletir milli línanna voru dýpkaðar með mísmunandi holjárnum. 

Guðbrandsbiblía sem prentuð var á Hólum 1584 er með mörgum myndum sem skornar voru út í tréplötur.

Heimild 

 Kristín Bragadóttir, Tréskurðarmyndir til bókaskreytinga
Sænsk-norska sambandið

Sænsk-norska sambandið, formlega sameinuð konungsríki Noregs og Svíþjóðar, var ríki sem var myndað eftir að Noregur og Svíþjóð gengu í konungssamband árið 1814. Einu sameiginlegu stofnanir ríkjanna voru konungur og utanríkisþjónustan en þau voru að öllu öðru leyti tvö aðskilin ríki með sín eigin þing og ríkisstjórnir. Þegar leið á 19. öldina óx verslunarfloti Norðmanna sem leiddi til aukinnar kröfu um sérstaka utanríkisþjónustu. Sænski konungurinn hafði auk þess neitunarvald sem leiddi til nokkurra stjórnarkreppa í Noregi. Norðmenn brugðust við með því að styrkja norska herinn. Árið 1905 samþykkti norska stórþingið lög um sérstaka norska ræðismenn en Óskar 2. konungur beitti neitunarvaldi gegn lögunum. Norska ríkisstjórnin sagði þá af sér en konungur neitaði að samþykkja uppsögnina þar sem ekki væri hægt að mynda aðra stjórn. Stórþingið lýsti því þá yfir að Óskar hefði fyrirgert konungstign sinni í Noregi með því að neita að uppfylla skyldur sínar og mynda nýja stjórn. Í þjóðaratkvæðagreiðslu sem boðað var til í ágúst kaus yfirgnæfandi meirihluti Norðmanna aðskilnað frá Svíþjóð. Þingin tvö samþykktu upplausn sambandsins 16. október og Óskar lagði í kjölfarið niður tilkall sitt til norsku krúnunnar fyrir sína hönd og afkomenda sinna. 

Saga Norðurlanda

Fyrrum Evrópuríki
Stórfurstadæmið Finnland

Stórfurstadæmið Finnland (finnska: Suomen suuriruhtinaskunta, sænska: Storfurstendömet Finland, latína: Magnus Ducatus Finlandiæ, rússneska: Великое княжество Финляндское) var sjálfstætt ríki innan Rússneska keisaradæmisins frá 1809 til 1917. Stórfurstatitillinn var einn af titlum Rússakeisara en stórfurstadæmið naut mikils sjálfræðis, fékk endurreist stéttaþing og gerði finnsku að ríkismáli. Áður hafði Finnland verið hluti af Svíþjóð en einn af titlum Svíakonunga var stórhertogi af Finnlandi. Rússar unnu Finnland af Svíum í Finnlandsstríðinu 1809. Í upphafi 20. aldar reyndi Nikulás 2. að innlima Finnland í Rússaveldi, gera rússnesku rétttrúnaðarkirkjuna að ríkiskirkju, rússnesku að opinberu tungumáli og fella finnska herinn inn í rússneska herinn. Mikil andstaða var við þessar fyrirætlanir í Finnlandi og eftir að Nikulás sagði af sér í mars 1917 (í Októberbyltingunni) lýstu Finnar yfir sjálfstæði. Skömmu síðar hófst borgarastyrjöld. Sovétmenn reyndu að leggja landið aftur undir sig í Vetrarstríðinu 1939-1940.

Saga Finnlands
Rússneska keisaradæmið
Fyrrum Evrópuríki
Stórfurstadæmi
Asetýling

Asetýling lýsir efnahvarfi sem bætir asetýlefnahópum inn í efnasambönd. Asetýling er mikilvæg í frumulíffræði vegna þess að asetýlhópar geta kveikt og slökkt á próteinum og genum. 

Hægt er að herða við með asetýlingu þannig að hann rotni síður og grotni og verði harðari. Í viði eru hópar efnasambanda sem kölluð eru frjáls hýdroxyl og þessi efnasambönd draga í sig  og losa vatn eftir því umhverfi sem viðurinn er notaður í. Það er aðalástæða þess að viður bólgnar út og skreppur saman. Einnig er talið að niðurbrot á viði af völdum ensíma sem stýrast af frjálsum hýdroxylum sé aðalástæða fyrir að viður skemmist. Asetýling breytir frjálsum hýdroxýlum í viðnum í asetýl hópa. Það er gert með að baða við úr ediksýruanhýdríð (acetic anhydride) sem kemur úr ediksýru. Þegar hin frjálsu hýdróxyl hópur umbreytist í asetýlhóp þá minnkar mjög mikið sá eiginleiki viðs til að draga í sig raka og viðurinn verður stöðugri og endingarbetri.

Efnahvörf
Ediksýra

Ediksýra er lífrænt efnasamband sem gefur ediki bragð og lykt. Efnafræðileg uppbygging edikssýru er CH3COOH (einnig skrifað sem CH3CO2H eða C2H4O2). Hrein edikssýra sem inniheldur ekkert vatn (ísedik) er glær vökvi sem dregur í sig vatn úr umhverfinu og storknar í glæra kristalla við hitastig undir 16,7 °C.

Edik sem notað er til að bragðbæta mat eða súrsa grænmeti og annan mat inniheldur vanalega 4-18% ediksýru miðað við þyngd. Borðedik er oft enn þynnra (4% til 8% af ediksýru).

Lífræn efnasambönd
Tímakistan

Tímakistan er bók eftir Andra Snæ Magnason sem gefin er út  á íslensku 1. nóvember 2013. Bókin fjallar um tvær sögur sem eru samtvinnaðar. Aðalpersónan er Hrafntinna, eilífðarprinsessan af Pangeu sem kúrði í tímakistu í hundrað ár. Sagan um Hraftinnu er ein af þessum tveimur sögum, hin er um fjölskyldu sem tekst á við efnahagshrun með því að skríða inn í svarta kistla og bíða þar eftir betri tíð. Sögurnar samtvinnast með sögusögn gamlar konu sem heitir Svala, en þar segir Svala nokkrum krökkum frá ævintýri af gráðugum kóngi sem sigraði heiminn og vildi líka sigra tímann og lét gera töfrakistu úr kóngulóarvef. Kistan var svo þétt að ekki einu sinni tíminn smaug í gegnum hana og þar ætlaði kóngurinn að halda Hrafntinnu prinsessu alla sína daga svo hún þyrfti ekki að þola rigningardaga og einskisverða daga og venjulega daga. Dag nokkurn tuttugu árum seinna opnar lítill drengur kistuna og uppgötvar að konungsveldið var að hrynja og kóngurinn orðinn vitstola. Það virðist vera tenging milli sögunnar sem Svala segir krökkunum og þeirra eigin heims og krakkarnir verða að finna þá tengingu og bjarga heiminum.

Heimild
 Forlagið Barnabækur 2012
 Vera Knútsdóttir. (Desember 2013) Sá sem sigrar tímann mun glata heiminum  Bókmenntir.is. Sótt 3. nóvember 2014.

Íslenskar barnabækur
Uzbl

Uzbl (stendur fyrir usable, „nothæfur“) er frjáls vafri, sem ekki er lengur studdur, sem notar WebKit-myndsetningarvélina. Þróun hans hófst árið 2009. Hugmyndin er að skapa vafra samkvæmt hugmyndum UNIX-heimspekinnar. Uzbl er einfaldur og áhersla er lögð á stuðning við lyklaborðssamsetningar í anda Vi til að stjórna vafranum. 

Vafrar
Frjáls hugbúnaður
Rýtingurinn í bakið

Rýtingurinn í bakið (þýska: Dolchstoßlegende) var skýringarsögn um ástæður ósigurs Þjóðverja í Fyrri heimsstyrjöld sem þýskir hægrimenn héldu mjög á lofti eftir 1918. Samkvæmt þessari sögu voru ástæður ósigursins ekki hernaðarlegir yfirburðir Bandamanna heldur svik á heimavígstöðvunum; einkum þeirra lýðveldissinna sem kröfðust afsagnar keisarans, þeirra sem undirrituðu Versalasamningana („Nóvemberglæpinn“) og stofnenda Weimar-lýðveldisins. Samkvæmt sögunni voru þessir aðilar marxistar, sósíaldemókratar og gyðingar. 

Eftir stríð var það fyrst þjóðernissinnaði herforinginn Erich Ludendorff sem setti fram þessa skýringu á ósigri þýska hersins. Nasistar héldu sögunni um rýtinginn í bakið mjög á lofti. Þegar þeir komust til valda árið 1933 varð þetta opinber skýring á ósigrinum 1918.

Fyrri heimsstyrjöldin
Millistríðsárin
Saga Þýskalands
Iamamiwhoami

iamamiwhoami er sænsk raftónlistar-hljómsveit.

Meðlimir
 Jonna Lee
 Claes Björklund

Breiðskífur
 2012: kin
 2013: bounty
 2014: BLUE

Tenglar
 Opinber heimasíða

Sænskar hljómsveitir
Jonna Lee

Jonna Lee (fædd Jonna Emily Nilson Lee, 3. október 1981) er sænsk söngkona.

Sænskir söngvarar
Annika Norlin

Annika Norlin (fædd 22. nóvember 1977) er sænsk söngkona.

Sænskir söngvarar
Alina Devecerski

Alina Natalie Devecerski (fædd 27. mars 1983) er sænsk söngkona.

Sænskir söngvarar
Anja Rubik

Anja Rubik (fædd Anna Helena Rubik, 12. júní 1983 í Rzeszów) er pólsk fyrirsæta.

Pólskar fyrirsætur
Bill Anders

William "Bill" Alison Anders (fæddur 17. október 1933) er fyrrverandi bandarískur geimfari og síðar sendiherra. Hann var tunglferjuflugmaður í þriggja manna áhöfn Apollo 8 leiðangursins árið 1968, ásamt Frank Borman og Jim Lovell. Þeir þrír voru fyrstir til að yfirgefa sporbraut Jarðar, fljúga til og fara á sporbraut um Tunglið. Þeir voru einnig fyrstir til að sjá bakhlið tunglsins. Á braut um Tunglið tók Bill hina frægu ljósmynd „Jarðarupprás“. Galen Rowell hjá National Geographic tímaritinu hefur kallað myndina þá áhrifamestu sem tekin hefur verið af jörðinni. Auk þess varð Bill fyrstur manna til að taka mynd af jörðinni í heild sinni, en menn höfðu þá aldrei ferðast jafn langt frá jörðinni. Bill var í varaáhöfn Apollo 11 leiðangursins árið 1969. Hann er einn af aðeins 24 einstaklingum sem flogið hafa til tunglsins.

Æfingar á Íslandi
Aðalgrein: Æfingar tunglfara í Þingeyjarsýslum

Árið 1965 kom hópur bandarískra geimfara til æfinga á Íslandi og var Bill Anders meðal þeirra. Hann hafði áður dvalið við skyldustörf í herstöð Bandaríkjahers á Keflavíkurflugvelli og var því kunnugur staðháttum. Hann kom aftur til æfinga á Íslandi árið 1967 og var félagi hans Neil Armstrong þá með í för. Árið 2013 heimsótti Bill Ísland á ný og fór á gömlu æfingarstaði geimfaranna, m.a. í Nautagil, Drekagil og Öskju.

Apollo 8
Apollo 8 var fyrsta flugið til tunglsins. Leiðangurinn lagði af stað 21. desember 1968 og fór á braut um tunglið að kvöldi 23. desember. Geimfarið fór tíu hringi kringum tunglið áður en því var skotið aftur til jarðar. Áhöfnin lenti heilu og höldnu í Kyrrahafinu þann 27. desember 1968. Neil Armstrong og Buzz Aldrin voru í varaáhöfn Apollo 8 ásamt Fred W. Haise og þjálfuðu þeir með áhöfn Apollo 8 fyrir leiðangurinn.

Tilvísanir

Tenglar 
 Æfingar tunglfaranna á Íslandi 1965 og 1967 
 Ítarlegar upplýsingar um Apollo verkefnið á Stjörnufræðivefnum 

Bandarískir geimfarar
Vasahnífur

Vasahnífur (sjálfskeiðingur eða sjálfskeiðungur) er haft um hníf sem er með blað sem er fest með (málm)nagla við skaftið og hægt er að fella fram og leggst þá blaðið í rifu á skaftinu. Slíkir hnífar, þegar þeir eru samanfelldir, meiða ekki og því auðvelt að hafa þá í vasa sér. Vasahnífar eru mikið notaðir af veiðimönnum, hermönnum og útilegufólki. Vasahnífar hafa stundum í hálfkæringi verið nefndir skaftfellingar sökum þess að þeir falla í skaftið, en nafngiftin hefur ekkert að gera með fólk frá Skaftafelli.
Jarðarupprás

Jarðarupprás er ljósmynd af Jörðinni sem geimfarinn Bill Anders tók á aðfangadag árið 1968 út um glugga Apollo 8 tunglfarsins. Náttúruljósmyndarinn Galen Rowell hjá National Geographic tímaritinu hefur kallað myndina þá áhrifamestu sem tekin hefur verið af jörðinni. Í myndasafni NASA er myndin númer AS8-14-2383. Apollo 8 var fyrsta mannaða flugið til tunglsins, en ári síðar flaug Apolli 11 til tunglsins og lenti.

Tilvísanir 

Ljósmyndir
Jörðin
Tunglið
Benedikta Boccoli

Benedikta Boccoli (f. 11. nóvember 1966) er ítölsk leikkona sem leikið hefur jafnt í kvikmyndum sem og leikhúsi.. Hún býr í Róm og er systir leikkonunnar Brigittu Boccoli. Hann á líka tvo bræður: Barnaby og Filippo.

Leikstjórinn og leikarinn Giorgio Albertazzi hefur kallað hana Artistissima, ofurlistakonu fyrir framúrskarandi leik hennar. Hún hefur einnig fengið góða dóma fyrir leik sinn í blöðum eins og Corriere della Sera, la Repubblica, The Press, Time og La Gazzetta del Mezzogiorno.

Ferill

Kvikmyndir 
Gli angeli di Borsellino - 2003
Valzer - 2007
Pietralata - 2008
Ciao Brother - 2016

Stuttmynd 

 La confessione, (Játningin) reg. Benedicta Boccoli – 2020;

Leikhús 
Blithe Spirit, Noël Coward - 1992/1993
Cantando Cantando, Maurizio Micheli - 1994/1995
Buonanotte Bettina, Pietro Garinei & Sandro Giovannini - 1995/1996/1997
Can Can, söngleikur, 1998/1999 
Orfeus, ópera, Jacques Offenbach - 1999 - Tersicore
Polvere di stelle, Alberto Sordi 
Le Pillole d'Ercole, 2002/2003/2004
Anfitrione, Plautus, 2004
Stalker Rebecca Gillmann, 2004
Plutus, Aristófanes, 2004
Fiore di cactus 2004/2005/2006
Prova a farmi ridere, Alan Ayckbourn - 2006
Ofviðrið, William Shakespeare - 2006 - Ariel
Sunshine, William Mastrosimone - 2007/2008
L'Appartamento, Billy Wilder - 2009–2010
Il marito scornato (Georges Dandin), Molière, 2011
Vite private, Noël Coward - 2012-2013
 Dis-order, Neil LaBute - 2014
 Incubi d'Amore, eftir Augusto Fornari, Toni Fornari, Andrea Maia, Vincenzo Sinopoli - 2014
 Crimini del Cuore, e. Crimes of the Heart, Beth Henley – 2015
 A Room with a View, E. M. Forster, reg. Stefano Artissunch - 2016
 Cactus Flower Pierre Barillet and Jean-Pierre Grédy, reg. Piergiorgio Piccoli and Aristide Genovese - 2016
 Il più brutto week-end della nostra vita Norm Foster, reg. Maurizio Micheli - 2017-2018
 El test, Jordi Vallejo, reg. Roberto Ciufoli - 2019-2020; 
 Su con la vita, Maurizio Micheli, reg. Maurizio Micheli - 2020;

Myndir

Tilvísanir

Tenglar 

 Opinber vefsíða Benedicta Boccoli
 

Boccoli, Benedikta
Grand Theft Auto V

Grand Theft Auto V er tölvuleikur í Grand Theft Auto seríunni. 
Leikurinn var gefinn út þann 17. september 2013 fyrir PlayStation 3 og Xbox 360 leikjavélarnar af fyrirtækinu Rockstar Games.
Grand Theft Auto V þénaði 1 milljarð dollara á innan við þremur dögum og sló þar af leiðandi mörg met.

Lýsing 
Grand Theft Auto V er þriðju persónu skotleikur sem gerist í opnu umhverfi Los Santos borgar (gerð eftir Los Angeles).
Leikurinn fjallar um þrjár höfuðpersónur, þá Franklin, Michael og Trevor. Allir eiga þeir sameiginlegt að þeir eru gjarnir á að fremja glæpi eins og áður þekkist úr leikjaseríunni.
Það tekur um það bil 60 klukkutíma að klára söguþráðinn í einspilun.

Grand Theft Auto Online (Netspilun) 

Þann 1. október 2013 opnuðu Rockstar Games fyrir netspilun í leiknum, tveimur vikum eftir útgáfu Grand Theft Auto V. Margir leikmenn tilkynntu tengslörðugleika og erfiðleikum meðan á þeir voru að hlaða inn í leikinn. Rockstar gaf út uppfærslu þann 5. október til að reyna að leysa málin, en vandamál voru viðvarandi seinni vikuna þar sem sumir leikmenn sögðu frá persóna þeirra sé horfnir. Önnur uppfærsla var gefinn út 10. október þar sem barist var gegn málunum, og Rockstar buðu upp á GTA$ 500.000 (gjaldmiðil GTA 5) á reikningum allra leikmanna sem tengdir voru leiknum síðan þeir hófust sem endurgjald. 

Efni eftir útgáfu er stöðugt bætt við Grand Theft Auto Online með ókeypis uppfærslum á titlinum. Sumar uppfærslur bæta við nýjum leikstillingum og eiginleikum

Tilvísanir 

Tölvuleikir
Iwona Chmielewska

Iwona Chmielewska(fædd 5. febrúar 1960) er pólskur barnabókahöfundur og myndlistarmaður sem þekkt er fyrir myndir í barnabókum sínum. Hún skrifar mest um heimspekileg efni. Ein bóka hennar er Dagbók Blumpka en hún segir sögu af munaðarleysingjahæli í Varsjá sem rekið var af Janusz Korczak en hann og og öll börnin þar voru tekin af lífi í Treblinka útrýmingarbúðunum.

Tenglar 
 Dæmi um myndir Iwona Chmielewska

Pólskir rithöfundar
Pólskir myndlistarmenn
Janusz Korczak

Janusz Korczak er rithöfundanafn Henryk Goldszmit (22. júlí, 1878 eða 1879 – ágúst 1942) var pólskur uppeldisfrömuður og barnabókahöfundur og barnalæknir af Gyðingaættum. Hann var í mörg ár forstöðumaður á munaðarleysingjahæli í Varsjá og var sendur ásamt öllum börnunum í útrýmingarbúðirnar í Treblinka árið 1942.

Heimildir 
 
 
 Öld liðin frá fæðingu Janusz Korczak, Þjóðviljinn, 144. tölublað (09.07.1978), Blaðsíða 9
Guillaume Apollinaire

Guillaume Apollinaire (fæddur Wilhelm Albert Włodzimierz Apolinary de Kostrowick; 26. ágúst 1880 – 9. nóvember 1918) var franskt skáld af pólskum uppruna. Hann er eitt af mikilvægustu skáldum Frakklands frá upphafi 20. aldar. Hann tók þátt í ýmsum framúrstefnuhreyfingum, þar á meðal kúbismanum (í gegnum Puteaux-hópinn). Hann notaði fyrstur orðið súrrealismi í innganginum að leikriti sínu Les mamelles de Tirésias frá 1917. 

Með þekktustu verkum hans eru ljóðasafnið Alcools frá 1913. Myndljóð Apollinaires komu fyrst út í ljóðasafni skömmu eftir að hann lést.

Í upphafi Fyrri heimsstyrjaldar skráði Apollinaire sig í franska herinn eftir að hafa sótt um franskan ríkisborgararétt (sem hann fékk árið 1916). Hann særðist á höfði þegar sprengjubrot hæfði hann þar sem hann sat og las í skotgröf sinni. Hann lést úr spænsku veikinni 1918.

Frönsk skáld
Frönsk leikskáld
Franskir rithöfundar
Truman-kenningin

Truman-kenningin var stefna í alþjóðastjórnmálum sem Harry S. Truman Bandaríkjaforseti setti fram í ræðu 12. mars 1947. Kenningin gekk út á að ef Bandaríkin og bandamenn þeirra aðstoðuðu ekki Grikki og Tyrki myndu þessi lönd verða kommúnistaríki og hluti af áhrifasvæði Sovétríkjanna með alvarlegum afleiðingum fyrir heimshlutann. Tilefni ræðunnar var Borgarastyrjöldin í Grikklandi (1946-1949) en vegna togstreitunnar milli Grikklands og Tyrklands taldi Truman að bæði löndin yrðu að fá sömu aðstoð. Í kjölfarið veittu Bandaríkin báðum löndunum hernaðarlega og efnahagslega aðstoð. 

Sumir sagnfræðingar líta á ræðu Trumans sem upphaf Kalda stríðsins og þeirrar stefnu að hindra útþenslu Sovétríkjanna. Tveimur árum síðar var Atlantshafsbandalagið stofnað.

Tilvísanir

Utanríkisstefna Bandaríkjanna
Kalda stríðið
1947